**Keisarinna Xiaoxianchun** (28. maaliskuuta 1712 − 8. huhtikuuta 1748), mantšulaisesta reunustetun keltaisen lippukunnan Fuca -klaanista, oli Qianlong-keisarin puoliso. Hän oli keisaria yhden vuoden nuorempi.

Elämä
-----

### Perhetausta

Keisarinna Xiaoxianchunin henkilökohtaista nimeä ei ole kirjattu historiaan. 

* Isä: Lirongbao (李榮保; 1674–1723), palveli Chaharin kolmannen arvoluokan sotilasvirkamiehenä (總管) ja oli myös ensimmäisen arvoluokan herttua (一等公 )
	+ Isänisä: Mishan (米思翰; 1633-1675), palveli tuloministerinä 1669-1675
	+ Isänpuolen setä: Maci (1652–1739)
* Äiti: Rouva Gioro
* Seitsemän vanhempaa ja kaksi nuorempaa veljeä
	+ Yhdeksäs nuorempi veli: Fuheng (1720–1770)
* Yksi nuorempi sisko

### Kangxin aikakausi

Tuleva keisarinna Xiaoxianchun syntyi kiinalaisen kuukalenterin toisen kuukauden 22. päivänä Kangxin 51. hallintovuonna, gregoriaanisen kalenterin mukaan 28. maaliskuuta 1712. 

### Yongzhengin aikakausi

Rouva Fuca meni 3. syyskuuta 1727 naimisiin Honglin, Yongzhengin neljännen pojan kanssa, ja hänestä tuli hänen ensisijainen puolisonsa. Hän muutti Ikuisen kevään palatsiin Kielletyn kaupungin länsiosaan. Hän synnytti 3. marraskuuta 1728 Honglin ensimmäisen tyttären, joka kuoli ennenaikaisesti 14. helmikuuta 1730. 9. elokuuta 1730 hän synnytti Honglin toisen pojan, Yonglianin, joka kuoli ennenaikaisesti 23. marraskuuta 1738. 31. heinäkuuta 1731 Fuca synnytti Honglin kolmannen tyttären, Kurunin prinsessa Hejingin. 

### Qianlongin aikakausi

Yongzheng kuoli 8. lokakuuta 1735, ja Honglista tuli hänen seuraajansa, Qianlong-keisari. Rouva Fucasta tuli 23. tammikuuta 1738 keisarinna, sillä hän oli keisarin ensisijainen puoliso. 

*Qingshi gao* kuvailee keisarinnaa arvostetuksi ja hyveelliseksi ihmiseksi. Hän huolehti Qianlongista ja palatsin muista ihmisistä, ja suoritti roolinsa keisarinnana hyvin. Keisari ylisti ja suosi häntä.  Sanotaan myös, että rouva Fuca ei halunnut käyttää rahaa omaksi hyväkseen. Korujen sijaan hän käytti hiuksissaan tekokukkia. Qianlong kertoi hänelle kerran tarinan siitä, kuinka mantšut olivat liian köyhiä valmistaakseen pussukoita kankaasta ja joutuivat tyytymään peurannahkaan. Keisarinna teki hänelle välittömästi yhden, mikä kosketti Qianlongia. Hän valmisti keisarille myös muita pussukoita. 

Rouva Fuca otti tehtävänsä vakavasti, mitä tuli kungfutselaisiin rituaaleihin. Palatsissa asuvien naisten johtajana hän valvoi keisarin muita puolisoja rituaalien aikana. Yksi näistä oli silkinviljelyä koskeva riitti, jota keisarinna johti. Kyseistä riittiä oli harjoitettu Zhou-dynastiasta lähtien, ja se palautettiin vähitellen Qianlong-keisarin hallinnon aikana. Tätä riittiä varten rakennettiin vuonna 1742 silkinviljelysalttari. Vuonna 1744 valmistettiin uusi viljelysalttari,  pääosin keisarinnan kehotuksesta.  Samana vuonna hänestä tuli ensimmäinen keisarinna Qing-dynastian aikana, joka johti palatsin naisia henkilökohtaisesti riittien aikana. Koko riitti maalattiin neljälle rullalle vuonna 1751 rouva Fucan muistoksi. 

Keisarinna synnytti 27. toukokuuta 1746 keisarin seitsemännen pojan, Yongcongin, joka kuoli ennenaikaisesti 29. tammikuuta 1748. Samana vuonna Qianlongin eteläisten tarkastusmatkojen aikana hän sairastui vakavasti ja kuoli lopulta 8. huhtikuuta. Hänet siirrettiin 2. joulukuuta 1752 Itäisten Qing -hautojen Yu-mausoleumiin. Sanotaan, että Qianlong vieraili hänen haudallaan usein ja oli surunmurtama elämänsä loppuun saakka.

Arvonimet
---------

* Kangxin aikakaudella (1661–1722):
	+ Rouva Fuca (28. maaliskuuta 1712 alkaen)
* Yongzhenginin aikakaudella (1722–1735):
	+ Ensisijainen puoliso (嫡福晉; 3 syyskuuta 1727 alkaen )
* Qianlongin aikakaudella (1735–1796):
	+ Keisarinna (皇后; 23. tammikuuta 1738 alkaen  )
	+ *Keisarinna Xiaoxian* (孝賢皇后; 16. kesäkuuta 1748 alkaen  )
* Jiaqingin aikakaudella (1796–1802):
	+ *Keisarinna Xiaoxianchun* ( 孝賢純皇后; vuodesta 1799)

Lapset
------

* Ensisijaisena puolisona:
	+ Qianlongin ensimmäinen tytär (3. marraskuuta 1728 – 14. helmikuuta 1730)
	+ Yonglian ( 永璉; 9. elokuuta 1730 – 23. marraskuuta 1738), Qianlongin toinen poika
	+ Kurunin prinsessa Hejing ( 固倫和敬公主; 31. heinäkuuta 1731 – 30. syyskuuta 1792), Qianlongin kolmas tytär
		- Puoliso Sebutengbalezhu'er (色布騰巴爾珠爾; kuoli 1775) Khorchin Borjigit -klaanista
* Keisarinnana:
	+ Yongcong ( 永琮; 27. toukokuuta 1746 – 29. tammikuuta 1748), Qianlongin seitsemäs poika

Viitteet
--------

1. ↑  *Qing Shi Gao* vol. 214.
2. ↑  Ho & Bronson (2004).
3. ↑  Naquin (2000), p. 308.
4. ↑  *Qing liechao houfei zhuan gao*, F. 86. *Qingchao yeshi daguan*, 1.55.
5. ↑  The painting "Empress supervising the rites of sericulture" hangs in the Palace Museum, Beijing.
6. ↑  雍正五年 七月 十八日
7. ↑  乾隆二年 十二月 四日
8. ↑  乾隆十三年 五月 二十一日

Lähteet
-------

* Ho, Chuimei; Bronson, Bennet: *Splendors of China's Forbidden City: The Glorious Reign of Emperor Qianlong (Illustrated ed.)*. Merrell, 2004. ISBN 1858942039.
* Kutcher, Norman: "The Death of the Xiaoxian Empress: Bureaucratic Betrayals and the Crises of Eighteenth-Century Chinese Rule".  *The Journal of Asian Studies*, Elokuu 1997, s. 708-725. doi:10.2307/2659606.
* Naquin, Susan: *Peking: Temples and City Life, 1400–1900*. University of California Press, 2000.
* Wan, Yi; Shuqing, Wang; Yanzhen, Lu; Scott, Rosemary E: *Daily Life in the Forbidden City: The Qing Dynasty, 1644-1912 (Illustrated ed.)*. Viking, 1988. ISBN 0670811645.
* Zhao, Erxun: *Draft History of Qing (Qing Shi Gao)*. , 1928. Kiinaksi.

  


|  |  |  |
| --- | --- | --- |
| Edeltäjä:**Xiaojingxian** | **Kiinan keisarinna**1738 – 8. huhtikuuta 1748 | Seuraaja:**Hoifa-Nara** |